title: Παρασιτικό φορτίο ιχθυών αλμυρών υδάτων
titleType: AlternativeTitle
Creators: name: Παπαθανασίου, Γ. Ε.
Publisher: name: University of Thessaly
Year: 2004
Subjects: subject: ΨΑΡΙΑ -- ΠΑΡΑΣΙΤΑ
subject: ΠΑΡΑΣΙΤΟΛΟΓΙΑ

description: Η παρούσα ερευνητική εργασία είχε ως σκοπό τη συγκριτική μελέτη του παρασιτικού φορτίου ελευθέριος διαβιούντων ιχθύων που ζουν κοντά (σε απόσταση λίγων μέτρων) και μακριά (σε απόσταση περίπου ενός χιλιομέτρου) από τις ιχθυοκαλλιέργειες. Οι δειγματοληψίες των ιχθύων έγιναν σε τρεις διαφορετικές χρονικές περιόδους κατά το έτος 2003, ώστε να είναι δυνατή η συγκριτική μελέτη του παρασιτικού φορτίου των ιχθύων σε συνάρτηση με τη διακύμανση της θερμοκρασίας των θαλασσίων υδάτων. Πραγματοποιήθηκαν συνολικά έξι δειγματοληψίες και εξετάστηκαν 120 άγριοι ιχθύες που ανήκαν στις οικογένειες Sparidae και Serranidae. Η παρασιτολογική και νεκροσκοπική εξέταση των αλιευθέντων ιχθύων έδειξε ότι οι ιχθύες που προέρχονταν από την περιοχή Α (κοντά στην εκτροφή) ήταν μολυσμένοι με περισσότερα παράσιτα από αυτούς που προέρχονταν από την περιοχή Β (μακριά από την εκτροφή). Βρέθηκε επίσης, ότι το ποσοστό μόλυνσης των ιχθύων από παράσιτα ήταν μεγαλύτερο τους θερινούς μήνες. Ακόμη, στους ιχθύς της οικογένειας Serranidae εντοπίστηκε πολύ μικρότερος αριθμός αλλά και λιγότερα είδη παρασίτων από ότι στους ιχθύς της οικογένειας Sparidae. Τα μονογενή αποδείχτηκε ότι αποτελούν κοινά παράσιτα των ιχθύων της περιοχής, δεδομένου ότι όλα τα είδη των ιχθύων που εξετάστηκαν, ήταν προσβεβλημένα από μονογενή. Κωπήποδα εντοπίστηκαν μόνο στους ιχθύς που αλιεύθηκαν κατά τη δειγματοληψία του Ιουλίου και κυρίως στα είδη Diplodus vulgaris και Diplodus annularis. Η μόλυνση από ισόποδα ήταν σχεδόν μηδενική. To Amyloodinium ocellatum εντοπίστηκε στα είδη Diplodus vulgaris και Diplodus annularis και μόνο στους ιχθύς που αλιεύθηκαν κατά τη δειγματοληψία του Μαρτίου. To Myxobolus sp. βρέθηκε σε σχετικά μεγάλα ποσοστά στους ιχθύς της οικογένειας Sparidae το καλοκαίρι και ειδικά σ’ αυτούς που προέρχονταν από την περιοχή Α. Στην παρούσα έρευνα το Myxobolus sp. εντοπίστηκε για πρώτη φορά στα είδη Pagellus erythrinus, Diplodus annularis, Diplodus vulgaris, Boops salpa και Serranus scriba. Διγενή εντοπίστηκαν στα είδη Pagellus erythrinus, Diplodus vulgaris, Serranus scriba και Diplodus annularis και μόνο στους ιχθύς που αλιεύθηκαν κατά τις δειγματοληψίες του Μαΐου και του Ιουλίου. Ήταν κυρίως υπό μορφή εγκυστωμένων μετακερκαρίων στα βράγχια, στους νεφρούς και στο έντερο, αλλά και υπό μορφή ενηλίκων παρασίτων στο έντερο. Η μόλυνση από διγενή ήταν σχετικά μικρή στους ιχθύς που εξετάστηκαν, προφανώς λόγω του πολύπλοκου βιολογικού τους κύκλου. Η μόλυνση από νηματώδη ήταν αμελητέα, προφανώς εξαιτίας του επίσης πολύπλοκου βιολογικού τους κύκλου. To Ichthyophonus hoferi, το οποίο είχε εντοπιστεί στην Ελλάδα παλιότερα στα είδη Sparus aurata L. και Oncorhynchus my kiss, εντοπίστηκε για πρώτη φορά στην Ελλάδα, στην παρούσα ερευνητική εργασία, στα είδη Diplodus vulgaris, Pagellus erythrinus, Diplodus annularis και Serranus scriba. Στους ιχθύς της οικογένειας Sparidae, η προσβολή αφορούσε μόνο τους ιχθύς που αλιεύθηκαν κοντά στην εκτροφή (περιοχή Α) και μάλιστα κατά τις δειγματοληψίες του Μαΐου και του Ιουλίου.